**"Mu parima sõbra pulm"** on filmitegija P. J. Hogani ja stsenaariumikirjutaja Ronald Bassi 1997. aasta romantiline komöödia. Filmis osalevad Julia Roberts, Dermot Mulroney, Cameron Diaz ja Rupert Everett.

Film sai kriitikutelt üldiselt häid hinnanguid ja tõi piisavalt palju raha sisse, et olla üle maailma 1997. aasta filmikunstis 11. kohal. Filmis kõlanud laul „I Say a Little Prayer" sai niivõrd kuulsaks, et see jõudis Billboard Hot 100 nimekirja. Heliribal esitas laulu Diana King.

Süžee
-----

Kolm nädalat enne oma 28. sünnipäeva saab Jules kõne oma parimalt sõbralt Michaelilt, kes teavitab teda oma peagi toimuvast pulmast 20.aastase Kimmyga.  Jules mõistab, et Michael on tema tõeline armastus ning hakkab pulmi saboteerima. Kimmy palub Julesi endale pruutneitsiks ning naine nõustub. Jules üritab Kimmyt karaokebaaris Michaeli ees häbistada, kuid tulutult. Naine mõjutab Kimmyt, et too paluks oma isal peiule tööd pakkuda, kuigi teab, et see ärritab Michaelit, kuid ka see plaan ei õnnestu.

Oma geisõbra George’i nõuandel valmistub Jules Michaelile ütlema, et on temasse armunud, kuid muutub araks ning ütleb talle hoopis, et on George’iga kihlatud, lootuses teda kadedaks teha. George mängib kaasa, kuid lahkub linnast ning Jules ütleb Michaelile, et tema „suhe" George’iga on lõppenud. Michael tunnistab oma kadedust ja annab Julesile võimaluse oma tunnetest rääkida, kuid naine laseb hetkel mööduda.

Päev enne pulmi võltsib Jules meili Kimmy isalt Michaeli praegusele ülemusele ja palub meest vallandada, et too saaks Kimmy soovil äia juurde tööle. Jules jätab kirja saatmata, kuid saab hiljem teada, et Kimmy isa saatis teadmata selle olemasolust kirja siiski ära. Jules üritab oma tegu tagasi võtta, kuid see tal ei õnnestu ning Michaeli ülemus teavitab teda kirjast. Mees helistab vihaselt Kimmyle ja tühistab pulmad.

Järgmisel hommikul mõistab Jules, et ei pruut ega peigmees pole kedagi pulmade ära jäämisest teavitanud. Naine üritab paari lõplikult lahku ajada, kuid jällegi edutult ning paar otsustab siiski abielluda. Jules avaldab viimaks Michaelile armastust ja suudleb teda, kuid Kimmy näeb seda pealt ja jookseb minema. Tema järele jookseb Michael, kelle järele jookseb Jules. Jules helistab George’ile, kes veenab naist mõistma, et Michael armastab Kimmyt. Jules leiab Michaeli rongijaamast, kus ta tunnistab mehele kõik üles. Michael andestab talle ja nad hargnevad, et Kimmy üles leida.

Jules leiab Kimmy pesapallistaadiumi tualettruumist ning Kimmy heidab Julesile tema käitumist ja kavatsusi ette. Jules palub andestust ning kinnitab Kimmyle, et Michael armastab vaid kihlatut ja nad lepivad ära. Jules peab pruutneitsina pulmades südamliku kõne ja enne pruutpaari lahkumist jätavad Jules ja Michael üksteisega hüvasti. Telefonikõnes George’iga mõistab Jules, et sõber on pulmapeol ning nad tantsivad omavahel.

Osatäitjad
----------

Julia Roberts – Julianne „Jules" Porter; 27.aastane toidukriitik, kes mõistab, et on armunud oma parimasse sõpra Michaelisse ja otsustab teda tagasi võita, kui too on otsustanud abielluda kellegi teisega.

Dermot Mulroney – Michael O’Neal; Julesi parim sõber; spordiajakirjanik, kes on kihlatud Kimmyga.

Cameron Diaz – Kimmy Wallace; Michaeli heasüdamlik noor kihlatu, kes on pärit jõukast perekonnast.

Rupert Everett – Julesi gei-sõber.

Philip Bosco – Walter Wallace; Isabelle’i abikaasa, Kimmy isa ja Michaeli tulevane äi; rikas ärimees, kellele kuulub Chicago White Soxi pesapallimeeskond.

M. Emmet Walsh – Joe O'Neal; Michaeli ja Scotty isa, Kimmy tulevane äi.

Rachel Griffiths – Samantha Newhouse; Amanda kaksikõde ja üks Kimmy pruutneitsidest.

Carrie Preston – Amanda Newhouse; Samantha kaksikõde ja üks Kimmy pruutneitsidest.

Susan Sullivan – Isabelle Wallace; Walteri abikaasa, Kimmy ema ja Michaeli tulevane ämm.

Charlie Trotter – mängib iseennast.

Christopher Masterson – Scotty; Michaeli noorem vend.

Paul Giamatti – toapoiss.

Kriitiline vastuvõtt
--------------------

Julia Roberts ja tema slmapaistvad hambad.
The Hollywood Reporteri kriitik nimetas filmi mõrumagusaks ja suurepäraseks näiteks tänapäeva armastusloost, mis on loodud filmivaatajate südamete köitmiseks. Kiideti Robertsi eksleva Julesi kandvat rolli, kus kerkis esile tema vastuolulisus ja samas armastusväärsus. Negatiivne kriitika oli suunatud filmistsenaariumile: kuigi väga eluline, ei tea vaataja, kellele kaasa elada. Pettumust valmistas ka Mulroney tuim näitlemine meespeaosatäitjana.

Entertainment Weekly nimetas filmi Robertsi tagasitulekufilmiks. Kriitiku sõnul on näitleja esituses hinge ja särtsu, mida tema varasemates filmides pole aastaid näha olnud, kuid ta kritiseerib Mulroney üksluist rollilahendust ning kahtleb, kas filmivaatajad jääkvad uskuma, et Jules ja Michael on üksteise jaoks loodud. Kiitust kogus Everetti roll Julesi sõbrana, kes lisas filmi vajaminevat huumorit.

Üks arvustus nimetas 22 põhjust, miks „Mu parima sõbra pulm" on parim romantiline komöödia eales.

New York Timesi filmikriitiku sõnul säras Roberts rollis oma suure naeratuse ja silmapaistvate hammastega ning tema oskus näidelda ja staaristaatus panid unustama ka kõige valulisemad stseenid filmist, nagu näiteks kurikuulsa karaokestseeni. Veel kiitis ta George’i karakteri olemasolu filmis, sest gei-karakter oli ainus arukas ja asjalik tegelane terves loos. Lõpetuseks lisas kriitik, et film annab uue tähenduse mõttele „õnnelikult elu lõpuni".

Adaptsioonid
------------

„Mu parima sõbra pulm" on siiani populaarne film, mis kajastub selles, et filmist valmistati pea kaks aastakümnendit hiljem rahvusvahelisi versioone: Hiina versioon, mis ilmus 2016. aastal ning Mehhiko versioon, mis ilmus 2019. aastal.

### Muusikal

Muusikali stsenaariumit valiti kirjutama Ronald Bass ja Jonathan Harvey, lavastajaks valiti Rachel Kavanaugh ning Julesi rolli osatäitjaks Alexandra Burke. 2020. aasta sügiseks planeeritud Burt Bacharachi ja Hal Davidi muusikat sisaldav muusikaline lavastus lükkus koroonapandeemia tõttu edasi 2021. aasta sügisesse. 2021. aasta juunis teatati, et lavastus tühistati muusikalitööstusele pandeemia tagajärjel tekkinud raskuste tõttu, kuid lavastajad loodavalt endiselt muusikali tulevikus publiku ette tuua.

Viited
------

1. ↑  "1997 Worldwide Box Office". *Box Office Mojo*. Vaadatud 28. aprillil 2023.
2. ↑  *Various Artists - My Best Friend's Wedding [Original Soundtrack] Album Reviews, Songs & More | AllMusic* (inglise), vaadatud 28. aprillil 2023
3. ↑  Hogan, P. J. (Director). 1997. My Best Friend’s Wedding [Motion Picture]. United States: TriStar Pictures, Zucker Brothers Productions.
4. ↑  *My Best Friend's Wedding (1997) - IMDb* (Ameerika inglise), vaadatud 28. aprillil 2023
5. ↑  Byrge, Duane (20. juuni 2017). "'My Best Friend's Wedding': THR's 1997 Review". *The Hollywood Reporter* (Ameerika inglise). Vaadatud 28. aprillil 2023.
6. ↑  June 20, Owen Gleiberman Updated; EDT, 1997 at 04:00 AM. "My Best Friend's Wedding". *EW.com* (inglise). Vaadatud 28. aprillil 2023.
7. ↑  Regna, Michelle. "22 Reasons "My Best Friend's Wedding" Is The Greatest Rom-Com Of All Time". *BuzzFeed* (inglise). Vaadatud 28. aprillil 2023.
8. ↑  Maslin, Janet (20. juuni 1997). "Someone Borrowed And Blue". *The New York Times* (Ameerika inglise). ISSN 0362-4331. Vaadatud 28. aprillil 2023.
9. ↑  Kit, Borys (20. mai 2015). "'My Best Friends' Wedding' Chinese Remake Finds Stars". *The Hollywood Reporter* (Ameerika inglise). Vaadatud 28. aprillil 2023.
10. ↑  Tartaglione, Nancy (12. aprill 2018). "Sony International To Remake 'My Best Friend's Wedding' In Spanish". *Deadline* (Ameerika inglise). Vaadatud 28. aprillil 2023.
11. ↑  "My Best Friend's Wedding UK Tour - Tour rumoured for 2023". *British Theatre* (Briti inglise). 1. juuli 2021. Vaadatud 28. aprillil 2023.
12. ↑  White, Jessica (30. juuni 2021). "My Best Friend's Wedding musical tour with Alexandra Burke cancelled". *Stage Chat* (inglise). Vaadatud 28. aprillil 2023.